আজ বৃহস্পতিবার থেকে সংকুচিত প্রাকৃতিক গ্যাসের (সিএনজি) দাম বাড়ছে। বাংলাদেশ এনার্জি রেগুলেটরি কমিশন (বিইআরসি) বিকাল ৩টায় তাদের কারওয়ান বাজার কার্যালয়ে এক সংবাদ সম্মেলনে দাম বাড়ানোর ঘোষণা দেবে বলে জানানো হয়েছে। গ্যাসের দাম বাড়িয়ে প্রতি ঘনমিটার ২২ থেকে ২৫ টাকার মধ্যে করা হতে পারে। বর্তমানে এর দাম আছে ১৬ টাকা ৭৫ পয়সা। বিইআরসি চেয়ারম্যান সৈয়দ ইউসুফ হোসেন গতকাল বুধবার বিদ্যুত্  ভবনে সাংবাদিকদের জানান, সিএনজির দাম বাড়ানোর জন্য পেট্রোবাংলার প্রস্তাবের ওপর বৃহস্পতিবার রায় দেয়া হবে। এর আগে ২০০৮ সালে সিএনজির দাম বাড়ানো হয়। গত ৮ মার্চ দাম বাড়ানো নিয়ে বিইআরসির কার্যালয়ে এক গণশুনানি অনুষ্ঠিত হয়।